বুলবুলে নিহত ২, ক্ষতিগ্রস্ত ৫ হাজার ঘরবাড়ি: ত্রাণ প্রতিমন্ত্রী
ঘূর্ণিঝড় বুলবুলের আঘাতে গাছ চাপা পড়ে দুজন নিহত, ৩০ জন আহত এবং উপকূলীয় এলাকায় ৫ হাজার ঘরবাড়ি ক্ষতিগ্রস্ত হয়েছে।
দুর্যোগ ব্যবস্থাপনা ও ত্রাণ প্রতিমন্ত্রী মো. এনামুর রহমান রোববার দুপুরে সচিবালয়ে এক সংবাদ সম্মেলনে এ তথ্য জানান।
প্রতিমন্ত্রী বলেন, ঘূর্ণিঝড় মোকাবিলায় সরকারের ব্যাপক প্রস্তুতি ছিল। আগেভাগেই মানুষদের আশ্রয়কেন্দ্রে সরিয়ে নেয়া হয়েছে। ৫ হাজার ৫৮৭টি আশ্রয়কেন্দ্রে ২১ লাখ ৬ হাজার ৯১৮ জনকে আমরা সফলভাবে সরিয়ে নিতে পেরেছি। নিরাপত্তা দিতে পেরেছি। উপকূলীয় এলাকায় ইতিহাসের সর্বোচ্চসংখ্যক মানুষকে আমরা এবার সরিয়ে নিতে সক্ষম হয়েছিলাম।
তিনি বলেন, এই পর্যন্ত হতাহতের খবর খুব বেশি পাওয়া যায়নি। আমরা অফিসিয়ালি ২ জনের মৃত্যু নিশ্চিত করেছি। সংবাদমাধ্যমে চারজনের মৃত্যুর কথা বলা হয়েছে। আর ৩০ জনের মতো আহত হয়েছে। চার থেকে ৫ হাজার ঘরবাড়ি আংশিক বিধ্বস্ত হয়েছে। এটাই ছিল আমাদের ক্ষয়ক্ষতির খবর।
‘ঝড়ের গতিবেগ ছিল ৪০ থেকে ৯০ কিলোমিটার, এটা খুবই কম। যার ফলে ক্ষয়ক্ষতি এবার সেরকম কিছু হয়নি। তিনি এজন্য মহান আল্লাহ দরবারে শোকরিয়া জ্ঞাপন করেন।’
এ সময় দুর্যোগ ব্যবস্থাপনা ও ত্রাণ মন্ত্রণালয়ের সচিব মো. শাহ কামালসহ ঊর্ধ্বতন কর্মকর্তারা উপস্থিত ছিলেন।
অফিসিয়ালক্ষতিগ্রস্তবুলবুলে নিহতসংবাদমাধ্যম